Document ID: 32009D0712

A BIZOTTSÁG HATÁROZATA
(2009. szeptember 18.)
a 2008/73/EK tanácsi irányelvnek a tagállamok által a közösségi állat-egészségügyi és tenyésztéstechnikai jogszabályoknak megfelelően engedélyezett létesítmények és laboratóriumok jegyzékeit tartalmazó, internetalapú információs oldalak tekintetében történő végrehajtásáról
(az értesítés a C(2009) 6950. számú dokumentummal történt)
(EGT-vonatkozású szöveg)
(2009/712/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak 6a. cikke harmadik bekezdésére, 11. cikke (6) bekezdésére és 13. cikke (6) bekezdésére,
tekintettel a szarvasmarhafélék fajtatiszta tenyészállatairól szóló, 1977. július 25-i 77/504/EGK tanácsi irányelvre (2) és különösen annak 4a. cikke (2) bekezdésére,
tekintettel a szarvasmarhafajba tartozó háziállatok spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelvre (3) és különösen annak 5. cikke (3) bekezdésére és 9. cikke (3) bekezdésére,
tekintettel a tenyészsertésekre alkalmazandó álattenyésztés-technológiai előírásokról szóló, 1988. december 19-i 88/661/EGK tanácsi irányelvre (4) és különösen annak 4a. cikke második bekezdésére,
tekintettel a fajtatiszta tenyészjuhokról és tenyészkecskékről szóló, 1989. május 30-i 89/361/EGK tanácsi irányelvre (5) és különösen annak 5. cikke második bekezdésére,
tekintettel a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelvre (6) és különösen annak 5. cikke (3) bekezdésére és 8. cikke (3) bekezdésére,
tekintettel a lófélék Közösségen belüli kereskedelmét szabályozó tenyésztéstechnikai és származástani feltételekről szóló, 1990. június 26-i 90/427/EGK tanácsi irányelvre (7) és különösen annak 5. cikke második bekezdésére,
tekintettel a versenyeztetésre szánt lovak kereskedelméről, valamint a versenyen való részvétel feltételének megállapításáról szóló, 1990. június 26-i 90/428/EGK tanácsi irányelvre (8) és különösen annak 4. cikke (3) bekezdésére,
tekintettel a szarvasmarhafajba tartozó háziállatok spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1990. június 26-i 90/429/EGK tanácsi irányelvre (9) és különösen annak 5. cikke (3) bekezdésére és 8. cikke (3) bekezdésére,
tekintettel a baromfi és keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 1990. október 15-i 90/539/EGK tanácsi irányelvre (10) és különösen annak 4. cikke harmadik bekezdésére és 6a. cikke második bekezdésére,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre (11) és különösen annak 8a. cikke (6) bekezdésére és 8b. cikke (5) bekezdésének második albekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (12) és különösen annak 10. cikke (4) bekezdésének b) pontjára,
tekintettel az afrikai lópestis elleni küzdelemre irányuló ellenőrzési szabályok és intézkedések meghatározásáról szóló, 1992. április 29-i 92/35/EGK tanácsi irányelvre (13) és különösen annak 14. cikke (1) bekezdése második albekezdésére,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (14) és különösen annak 11. cikke (4) bekezdésének harmadik albekezdésére, 13. cikke (2) bekezdése d) pontjának harmadik albekezdésére és 17. cikke (3) bekezdése b) pontjának ötödik albekezdésére,
tekintettel a Newcastle-betegség (baromfipestis) elleni védekezésre irányuló közösségi intézkedések bevezetéséről szóló, 1992. július 14-i 92/66/EGK tanácsi irányelvre (15) és különösen annak 14. cikke (5) bekezdésének második albekezdésére,
tekintettel az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelvre (16) és különösen annak 17. cikke (7) bekezdésére,
tekintettel a kéknyelv betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (17) és különösen annak 15. cikke (1) bekezdésének második albekezdésére,
tekintettel a veszettség elleni vakcinák hatékonyságát figyelemmel kísérő szerológiai vizsgálatok egységesítéséhez szükséges szempontok megállapításáért felelős különleges intézet kijelöléséről szóló, 2000. március 20-i 2000/258/EK tanácsi határozatra (18) és különösen annak 3. cikke (3) bekezdésére,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (19) és különösen annak 17. cikke (1) bekezdése b) pontjának második albekezdésére,
tekintettel az afrikai sertéspestis elleni védekezésre vonatkozó külön rendelkezések megállapításáról, valamint a fertőző sertésbénulás (Teschen-betegség) és az afrikai sertéspestis tekintetében a 92/199/EGK irányelv módosításáról szóló, 2002. június 27-i 2002/60/EK tanácsi irányelvre (20) és különösen annak 18. cikke (1) bekezdése b) pontja második albekezdésére,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (21) és különösen annak 51. cikke (2) bekezdésére,
mivel:
(1)
Egyes élőállatok és a belőlük származó termékek Közösségen belüli kereskedelme csak olyan létesítményekből engedélyezett, amelyek megfelelnek a közösségi jogszabályok vonatkozó előírásainak, és amelyeket a működésük helyszíne szerinti tagállam illetékes hatósága feljogosított ilyen célú tevékenység folytatására.
(2)
Az állat-egészségügyi és tenyésztéstechnikai adatok jegyzékbe foglalására és közzétételére vonatkozó eljárások egyszerűsítéséről szóló, 2008. július 15-i 2008/73/EK tanácsi irányelv (22) értelmében a tagállamoknak el kell készíteniük az engedéllyel rendelkező állat-egészségügyi és tenyésztéstechnikai létesítmények jegyzékét, valamint biztosítaniuk kell, hogy a jegyzék mindig naprakész adatokat tartalmazzon, és hozzáférhető legyen a többi tagállam és a nyilvánosság számára.
(3)
Ezenfelül a 2008/73/EK irányelv előírja, hogy a tagállamok kötelesek naprakész információt biztosítani a többi tagállam és a nyilvánosság számára a nemzeti referencialaboratóriumokról és a közösségi jogszabályok vonatkozó előírásainak megfelelően kijelölt más laboratóriumokról.
(4)
Annak érdekében, hogy a többi tagállam és a nagyközönség könnyebben hozzáférjen az engedéllyel rendelkező létesítmények és laboratóriumok jegyzékéhez, a tagállamoknak elektronikus hozzáférést kell biztosítaniuk e jegyzékekhez azáltal, hogy azokat internetalapú információs oldalakon teszik közzé.
(5)
A Bizottságnak elő kell segítenie, hogy a tagállamok az említett jegyzékeket a többi tagállam és a nyilvánosság számára hozzáférhetővé tegyék; ennek érdekében közzé kell tennie egy olyan internetes címet, amely egy, a tagállami információs oldalak linkjeit tartalmazó webhelyre vezet.
(6)
A tagállamok közötti elektronikus információcsere elősegítése, valamint az átláthatóság és a közérthetőség biztosítása érdekében fontos, hogy a jegyzékek megjelenítési módja az egész Közösségben egységes legyen. Ezért e határozat mellékleteiben mintákat kell megadni az internetalapú információs oldalak tartalmának elrendezéséhez.
(7)
A lófélék esetében a 90/427/EGK irányelv 5. cikkének megfelelően méneskönyvet vezető vagy létrehozó, engedéllyel rendelkező vagy elismert testületek jegyzékét olyan formátumban kell összeállítani, hogy az tartalmazza a 90/426/EGK és a 90/427/EGK tanácsi irányelvnek a lófélék azonosítási módszereinek tekintetében történő végrehajtásáról szóló, 2008. június 6-i 504/2008/EK bizottsági rendelet (23) 22. cikke értelmében kért információt is, és könnyedén alkalmazható legyen a törzskönyvezett lófélék vagy a tenyésztésre és termelésre szánt lófélék azonosító okmányait kibocsátó más testületek jegyzékeinek összeállítására is.
(8)
A lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelv (24) 7. cikkének (1) bekezdése - a 64/432/EGK irányelv 2. cikke (2) bekezdésének o) pontjára való hivatkozás révén - kötelezővé teszi a tagállamok számára, hogy a lófélék kereskedelmére vonatkozóan engedéllyel rendelkező gyűjtőállomásokról, köztük az ilyen piacokról és rendezőközpontokról jegyzéket készítsenek.
(9)
A 2008/73/EK irányelvet a tagállamoknak legkésőbb 2010. január 1-jéig át kell ültetniük nemzeti jogukba. Ennek megfelelően erre az időpontra az internetalapú információs oldalaknak is elérhetővé kell válniuk.
(10)
A tagállamok által a közösségi állat-egészségügyi jogszabályok különböző rendelkezéseivel összhangban jóváhagyott létesítmények jegyzékére vonatkozó minta, valamint e jegyzékek Bizottsághoz történő továbbítására vonatkozó szabályok meghatározásáról szóló, 2007. december 6-i 2007/846/EK bizottsági határozat (25) közös mintát állapít meg a tagállamok által engedéllyel ellátott egyes létesítmények jegyzékeire vonatkozóan, és rögzíti az említett jegyzékek továbbítására alkalmazandó szabályokat.
(11)
A közösségi jogszabályok közérthetősége érdekében a 2007/846/EK határozatot hatályon kívül kell helyezni, és helyébe e határozatnak kell lépnie.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság, valamint az Állattenyésztés-technikai Állandó Bizottság véleményével,
ELFOGADTA EZT A HATÁROZATOT:
1. cikk
Internetalapú információs oldalak
(1) A tagállamoknak legkésőbb 2010. január 1-jéig internetalapú információs oldalakat kell létrehozniuk annak érdekében, hogy elektronikai úton elérhetővé tegyék más tagállamok és a nyilvánosság számára az alábbi, az I. mellékletben felsorolt irányelvekkel összhangban engedéllyel rendelkező, elismert vagy más módon kijelölt létesítmények és laboratóriumok jegyzékeit (a továbbiakban: engedélyezés):
a)
a II. melléklet 1. fejezete szerinti állat-egészségügyi létesítmények;
b)
a II. melléklet 2. fejezete szerinti tenyésztéstechnikai létesítmények; valamint
c)
a II. melléklet 3. fejezete szerinti laboratóriumok.
(2) Az internetalapú információs oldalakat a tagállamoknak a II. mellékletben meghatározott mintákkal és a III. mellékletben rögzített kiegészítő követelményekkel összhangban kell elkészíteniük.
(3) A tagállamoknak folyamatosan biztosítaniuk kell, hogy az internetalapú információs oldalak naprakészek legyenek, azaz fel kell vezetniük rájuk minden új engedélyezést, illetve - abban az esetben, ha adott létesítmény nincs többé összhangban a vonatkozó közösségi előírásokkal - a már létező engedélyek felfüggesztését vagy visszavonását.
(4) A tagállamoknak közölniük kell a Bizottsággal internetalapú információs oldaluk internetcímét.
2. cikk
Hatályon kívül helyezés
A 2007/846/EK határozat 2010. január 1-jétől hatályát veszti.
3. cikk
Címzettek
Ennek a határozatnak a tagállamok a címzettjei.
Kelt Brüsszelben, 2009. szeptember 18-án.

Labels: 12
0
8
6